Նիկոլ Փաշինյանի անձի պաշտամունք

Նիկոլ Փաշինյանի անձի պաշտամունք, մեծարման և մտացածին գովեստի միջոցով Հայաստանի Հանրապետության 16-րդ վարչապետ Նիկոլ Փաշինյանի անձի իդեալականացման, հերոսացման և սրբացման գործընթացը Հայաստանում և հայկական սփյուռքում, որն սկիզբ է առել 2018 թվականի թավշյա հեղափոխությունից հետո։ Նիկոլ Փաշինյանը նախկինում եղել է նաև ՀՀ Ազգային ժողովի պատգամավոր։
Անձի իդեալականացման գործընթացին մեծապես նպաստել է Նիկոլ Փաշինյանի կողմից տարբեր ելույթների ժամանակ իրեն քրիստոնեության հիմնադիր Հիսուս Նազովրեցու, հայոց Արշակունյաց արքա Պապ թագավորի հետ համեմատելը, ինչպես նաև հեղափոխության ժամանակ Հայաստանի ազգային հերոս Մոնթե Մելքոնյանի, Հնդկաստանի` Մեծ Բրիտանիայից անկախանալու շարժման ղեկավար և գաղափարախոս Մահաթմա Գանդիի, Հարավաֆրիկյան Հանրապետության առաջին սևամորթ նախագահ Նելսոն Մանդելայի հետ զուգորդվող կերպարներով հանդես գալը։
Ընդդիմադիրների պնդմամբ՝ Նիկոլ Փաշինյանն իր կառավարման տարիներին, ըստ էության, ստեղծել է անձնիշխանական վարչակարգ՝ հենվելով նախկիններին քննադատելու, իր կերպարի իդեալականացման և երևույթները մանիպուլացնելու վրա։
Պաշտամունքը թուլացել, սակայն պահպանվել է նաև 44-օրյա պատերազմից հետո, որում Նիկոլ Փաշինյանի՝ բանակի գերագույն գլխավոր հրամանատարության պայմաններում ՀՀ զինված ուժերը պարտություն կրեցին, և Փաշինյանը Արցախի Հանրապետության տարածքների կապիտուլացիայի համաձայնագիր ստորագրեց, որով վտանգվեցին նաև Հայաստանի արևելյան սահմանները։ Չնայած այդ փաստը` Փաշինյանը հասարակական լայն աջակցություն է վայելում և 2021 թվականի արտահերթ խորհրդարանական ընտրությունների արդյունքում վերընտրվել է վարչապետի պաշտոնում։
Հեղափոխությունից հետո Հայաստանում Նիկոլ Փաշինյանին անվանել են «հայ ազգի փրկիչ», «ազգի հերոս»։


== Դրսևորումներ ==


=== Փաշինյանի անձի գովաբանություն ===
ՀՀ ԱԺ 6-րդ և 7-րդ գումարումների պատգամավոր Հովիկ Աղազարյան -«Ես որ մի քիչ երիտասարդ էի, էդքան էլ չէի հավատում Հիսուս Քրիստոսին, հիմա հավատում եմ, առավել ևս, որ հիմա տեսնում եմ Նիկոլ Փաշինյանին, հավատում եմ, որ հնարավոր է նման բան եղած լիներ։»։

Հանրային շրջանակներում կան նրա ցմահ պաշտոնավարման կողմնակիցներ։

2021 թվականի մարտին նրա աջակիցները Երևանի Հանրապետության հրապարակում հայտարարում էին, որ Փաշինյանն «Աստծու մարդն է», «Աստված է նրան ուղարկել»։
2021 թվականի հունիսի 10-ին Լոռու մարզի մի բնակիչ փորձել է Նիկոլ Փաշինյանի աջը համբուրել՝ ասելով, որ նա Հիսուսի տանջանք է տանում չարիքի դեմ։


=== Ստեղծագործություններ ===
Նիկոլ Փաշինյանի մասին գրվել են տարբեր երգեր, բանաստեղծություններ, նրան է նվիրված Դավիթ Մարտիրոսյանի «Նիկոլ՝ Հայ ազգի հերոսը։ կամ ինչպես իրագործել անարյուն հեղափոխություն եվ հաղթել» գիրքը։ Մեծ տարածում է ունեցել նրան նվիրված «Նիկոլն ազգի հերոս է» երգը։
Նիկոլ Փաշինյանին են նվիրված հայերեն «Դուխով», «Արդեն 100 օր ա» և ադրբեջաներեն «Նոլդու Փաշինյան» երգերը։


=== Արձան ===
2018 թվականի հոկտեմբերին Վանաձոր - Գյումրի ճանապարհի վրա տեղադրվել է Նիկոլ Փաշինյանի արձանը, որում նա ուսապարկով և գլխարկով է՝ քայլքի մեջ։ Ըստ քանդակագործի` արձանի մեջ ամփոփված են հեղափոխության հիմնական գաղափարն ու ձեռքբերումը՝ հայ ժողովրդի քարից ամուր կամքն ու չհանձնվող ոգին։ 2019 թվականի հունիսին Նիկոլ Փաշինյանի երկրորդ արձանը տեղադրվել է Իջևան քաղաքում, քաղաքի մուտքի մոտ։ Հետագայում արձանը տեղափոխվել է Իջևան քաղաքի Սուրբ Ամենափրկիչ եկեղեցու բակ։ Ընդհանուր առմամբ քաղաքացիները Նիկոլ Փաշինյանի արձանի գլուխը կոտրել են 5 անգամ, որից հետո ուժեղացվել է տարածքի հսկողությունը։


=== «Նկարի» պաշտամունք ===
Ընդդիմադիր եղած տարիներին, Նիկոլ Փաշինյանը շատ սուր և հեգնական տոնով քննադատում էր Հանրապետական կուսակցության անդամներին՝ պետական կառույցներում նախագահ Սերժ Սարգսյանի լուսանկարը փակցնելու համար, իսկ հեղափոխության օրերին նա և իր կողմնակիցները բոլոր պետական հաստատություններից հեռացնում էին այդ պահին դեռևս վարչապետի պաշտոնը զբաղեցնող Սերժ Սարգսյանի լուսանկարները։ Նրանք հայտարարում էին, որ նախագահի, վարչապետի կամ որևէ պաշտոնյայի նկար չպետք է լինի ՀՀ սիմվոլների կողքին։
Սակայն իշխանափոխությունից հետո, նոր իշխանության ներկայացուցիչները՝ որդեգրելով նախկին իշխանության քաղաքականությունը,
նույնպես սկսեցին իրենց աշխատասենյակներում պետական սիմվոլների կողքին փակցնել Նիկոլ Փաշինյանի լուսանկարը։ 
Այն առաջինը նկատվեց ԱԺ պաշտպանության և անվտանգության հարցերի մշտական հանձնաժողովի նախագահ Անդրանիկ Քոչարյանի աշխատասենյակում։ Քոչարյանը, սակայն, միակ պատգամավորը չէ, ում գլխավերևում Նիկոլ Փաշինյանի լուսանկարն է փակցվել։ 
Մասնավորապես՝ «Քաղաքացիական պայմանագիր» խմբակցության պատգամավոր Արմեն Խաչատրյանը խոստովանել է՝ իր աշխատասենյակում ևս սրբապատկերի և մի քանի այլ նկարների կողքին կախված է Նիկոլ Փաշինյանի լուսանկարը։


== Փաշինյանն ինքն իր մասին ==


== Պատկերասրահ ==

		
		
		
		
		


== Տես նաև ==
Անձի պաշտամունք
Նիկոլ Փաշինյան


== Ծանոթագրություններ ==